Author: lubica.pitlova

Správa zo zahraničnej pracovnej cesty
1.  Účastník ZPC:
Ing. Ľubica Pitlová, hlavný štátny radca, 
Odbor štátnej a európskej politiky vo vede a technike, Sekcia vedy a techniky, Ministerstvo školstva, vedy, výskumu a športu Slovenskej republiky
Znalosť jazykov: anglický/veľmi pokročilý, nemecký/veľmi pokročilý 
2.  Zahraničná pracovná cesta:
štát/mesto: Španielsko /Madrid
Dátum: 27. – 29.1. 2011
Účel cesty: účasť na 7. zasadnutí Správnej rady pilotnej iniciatívy Spoločnej tvorby výskumných programov EÚ (Joint Programming in Research)  „Boj proti neurodegeneračným ochoreniam s dôrazom na Alzheimerovu chorobu“. 
3.  Rámcový program pobytu:
27.1.2011 cesta Bratislava – Schwechat, let Viedeň – Madrid  
28.1.2011 účasť na zasadnutí cesta 
29.1. 2011 let Madrid - Viedeň – cesta Schwechat -  Bratislava    
Úvod do problematiky 
„Boj proti neurodegeneračným ochoreniam s dôrazom na Alzheimerovu chorobu“ je pilotnou iniciatívou novej formy spolupráce členských štátov EÚ pod názvom Joint Programming in Research – Spoločná tvorba výskumných programov, ktorá si kladie za cieľ zosúladiť výskumné programy v určitých oblastiach a využívať tak efektívnejšie verejné zdroje na riešenie niektorých celospoločenských problémov.
Pilotná iniciatíva vychádza zo záverov Rady EÚ pre konkurencieschopnosť z decembra 2008 a z decembra 2009. Slovenská republika sa do tejto iniciatívy zapojila rozhodnutím ministra školstva SR z 20. apríla 2009, pričom na podporu účasti boli vytvorené rozpočtové zdroje, ktoré však neboli čerpané. Do správnej Rady  iniciatívy Joint Programming of Neurodegeneratvive Diseases (ďalej len „JPND“) bol  nominovaný riaditeľ Neuroimunologického ústavu SAV prof. MVDr. Michal Novák DrSc. a zástupca MŠSR Ľubica Pitlová. Programovú iniciatívu (partnerstvo) tvorí momentálne 23 krajín, ktoré za účelom jej riadenia vytvorili okrem Správnej rady (Management Board – ďalej len „MB“) taktiež Výkonnú radu (Executive Board – ďalej len „EB“), Riadiaci výbor (Steering Committee – ďalej len „SC“) a Poradný výbor vedcov (Scientific Advisory Board – ďalej len „SAB“) pozostávajúci z 15 celosvetovo uznávaných vedcov. Zúčastnené krajiny úspešne podali spoločný návrh projektu 7. rámcového programu Európskeho spoločenstva v oblasti výskumu, vývoja a demonštračných činností (ďalej len 7RP)  pod názvom JUMPAHEAD určeného na podporu  administrácie a implementácie  tejto iniciatívy. Účastníkom projektu je tiež Neuroimunologický ústav SAV.              
4.  Stručný priebeh zasadnutia:
Program7. zasadnutia správnej rady JPND      
1.	Schválenie programu 
2.	Schválenie záznamu zo 6. zasadnutia Správnej rady
3.	Voľba nového podpredsedu  správnej rady JPND  
4.	Ďalšie kroky k implementácii projektu JUMPAHEAD 
5.	Stretnutie so španielskou kráľovnou 
6.	Vyjadrenie sa správnej rady JPND k financovaniu výskumu neurodegeneračných ochorení v 7. RP. 

K bodom 1 a 2
Program zasadnutia ako aj záznam zo 6. zasadnutia správnej rady JPND boli schválené
K bodu 3
Keďže doterajšia podpredsedníčka Maria Wästfelt (S) rezignovala na svoju funkciu z dôvodu poverenia (svojim ministerstvom) inými úlohami, Správna rada sa dohodla, že funkciu podpredsedníčky bude do najbližších volieb vykonávať Adriana Maggi z Talianska. 
K bodu 4 – ďalšie kroky k implementácii projektu JUMAHEAD   
Odzneli informácie k implementácii projektu.
a/ Pracovný balíček 2 
Pripravujú sa 3 workshopy, ktorých úlohou je oboznámiť odbornú verejnosť so strategickým programom výskumu. Workshopy sa budú konať v Madride 22.3.11. (základný výskum), v Paríži 4.3. 11 (klinický výskum), v Londýne 31.3. (zdravotná a sociálna starostlivosť).   
 b/ Pracovný balíček 3 – Implementácia strategickej výskumnej agendy. 
Správnej rade bol predstavený návrh na vypísanie výzvy na : Európsky výskumný projekt vývoja a uvádzania do praxe CSF biomarkerov pre neurodegeneračné choroby. 
Výzva má byť určená pre  výskumné skupiny z univerzít, verejných výskumných organizácií, nemocníc ako aj obchodných spoločností (hlavne malé a stredné podniky). Financované budú len transnárodné projekty, to znamená , že každé konzorcium musí zahŕňať vedecké tímy z minimálne 3 krajín. Jednotlivé vedecké tímy budú financované priamo financujúcimi organizáciami svojich krajín. Odporúča sa preto, aby si vedecké tímy, ktoré majú záujem o financovanie,  zabezpečili finančné zdroje už pred podaním prihlášky.
Výzva má byť zverejnená pravdepodobne v máji 2010 s uzávierkou na jeseň 2010. S financovaním  a riešením projektov by sa malo začať v prvom kvartáli 2012. Dĺžka projektov by mala byť 3 roky. 
Jednotlivé delegácie sa mali vyjadriť či sa krajiny plánujú zapojiť do (financovania) projektov v rámci pripravovanej výzvy. Boli  možné tri odpovede: áno, možno, nie. Slovenská delegácia sa priklonila k „ možno“. 
 K bodu 5 – stretnutie so španielskou kráľovnou     
Zasadnutie navštívila španielska kráľovná Sofia, ktorá sa venuje charitatívnej činnosti zameranej na starostlivosť o chorých postihnutých Alzheimerovou chorobou. Kráľovná vyslovila radosť a uspokojenie z toho, že Európa si ako za jednu zo svojich priorít vybrala výskum degeneračných ochorení so zameraním na Alzheimerovu chorobu. Táto choroba, ktorá postihuje v súčasnosti 6 miliónov Európanov (ich počet má vzrásť na 11 miliónov do roku 2040) predstavuje  závažný sociálny, etický, ale aj ekonomický problém (náklady na starostlivosť o pacientov činia v Európe cca 55 mld. EUR). Kráľovná na záver zaželala JPND veľa úspechov.  
K bodu 6. - vyjadrenie sa správnej rady JPND k financovaniu výskumu neurodegeneračných ochorení v 7. RP. 

Predbežný návrh pracovného programu FP 7 na roky 2012 a 2013 neobsahuje žiadne výzvy pre oblasť výskumu neurodegeneračných ochorení. Správna rada JPND posiela v tejto súvislosti Európskej komisii list, v ktorom upozorňuje na túto skutočnosť a v tejto súvislosti poznamenáva, že by nebolo vhodné, aby vo vedeckej verejnosti vznikol dojem, že aktivity JPND majú nahrádzať doterajšie formy financovania  výskumu v tejto oblasti na európskej úrovni. Správna rada vyzýva Komisiu, aby pokračovala vo financovaní neurodegeneračných ochorení doterajším spôsobom, pričom aktivity v rámci JPND by mali byť doplnkom. V liste sa taktiež navrhuje, aby boli zosúladené plánované aktivity JPND a príprava FP8. Slovenská delegácia podporila toto stanovisko Správnej rady.   
  
5.  Odporúčané závery:  
Z hľadiska ďalšej účasti SR v iniciatíve členských štátov EÚ „Boj proti neurodegeneračným ochoreniam s dôrazom na Alzheimerovu chorobu“ je potrebné urýchlene doriešiť možnosti a formu financovania aktivít spojených s touto účasťou. Navrhujeme, aby sa výskum neurodegeneračných ochorení stal jednou z priorít výskumu a vývoja v SR a slovenským výskumníkom, ktorí dosahujú v tejto oblasti stupeň excelentnosti bolo umožnené uchádzať sa o riešenie úloh v rámci pripravovanej výzvy  „Európsky výskumný projekt vývoja a uvádzania do praxe CSF biomarkerov pre neurodegeneračné choroby.“
6.   Prehľad prinesenej dokumentácie a miesto jej uloženia
     Príspevky, ktoré odzneli na zasadnutí sú dostupné v Sekcii vedy a techniky MŠVVŠ SR. 
7.   Osobitne vyhodnotený očakávaný prínos ZPC
Na zasadnutí Správnej rady  pilotnej iniciatívy Spoločnej tvorby výskumných programov EÚ (Joint Programming in Research) „Boj proti neurodegeneračným ochoreniam s dôrazom na Alzheimerovu chorobu“ boli dohodnuté podmienky výzvy Európsky výskumný projekt vývoja a uvádzania do praxe CSF biomarkerov pre neurodegeneračné choroby.“ Pre slovenský výskum Alzheimerovej choroby bude v najbližších rokoch zrejme kľúčovou otázkou možnosť zapojenia sa do tohto európskeho projektu. 
8.    Spôsob zverejnenia výsledkov ZPC, prenos získaných informácií
Správa bola predložená riaditeľke Odboru štátnej a európskej politiky vo vede a technike, generálnemu riaditeľovi Sekcie vedy a techniky a zodpovedným pracovníkom Sekcie medzinárodnej spolupráce MŠVVŠ SR. Bude zverejnená na internetovej stránke MŠVVŠ SR. 

Súhlasím so zverejnením správy na internete
Správu vypracoval: Ing. Ľubica Pitlová OŠEPVaT
Dátum: 3.2.2011
Správu schválil: RNDr. Marta Cimbáková, RO ŠEPVaT
                            prof. Ing. Mikuláš Šupín,CSc., GR SVaT